Skorað á nýja sveitarstjórn að velja sveitarfélagið Borgarfjörður Í nýjum pistli Grétars Þórs Eyþórssonar , forstöðumanns Rannsóknamiðstöðvarinnar á Bifröst ( sem sjá má hér á síðunni ) , skorar hann á sveitarstjórn sameinaðs sveitarfélags í Borgarfirði norðan Skarðsheiðar að velja nafnið " Sveitarfélagið Borgarfjörður " en ekki " Borgarbyggð " , en síðara nafnið fékk meirihluta atkvæða í skoðanakönnun meðal íbúa samhliða kosningunum 27. maí sl . Bendir Grétar Þór á það með rökum að markaðslega væri það slys að hafna því að nota Borgarfjarðarnafnið í nafn hins nýja sveitarfélags enda ímynd þess nafns mun sterkari en nýlegt nafn Borgarbyggðar . Í niðurlagsorðum sínum segir Grétar : " Það getur varla legið mörgum þétt við hjartarætur að halda fast í Borgarbyggðarnafnið , það er ekki svo gamalt og fyrir því er lítil hefð . Því er hér með skorað á nýja sveitarstjórn að forða slysi og velja nýju sveitarfélagi nafnið Sveitarfélagið Borgarfjörður eða til vara Borgarfjarðarhérað . " Á sameiginlegum fundi fráfarandi sveitarstjórna í öllum fjórum sveitarfélögunum sem sameinast , fór atkvæðagreiðsla um nýtt nafn þannig að 12 vildu nafnið Borgarbyggð og 12 vildu nafnið Sveitarfélagið Borgarfjörður .